Петер Хухел
Среща

Превод от немски: Венцеслав Константинов, —

chitanka.info

На Михаел Хамбургер

Забулена сова,

дъщеря на снега,

подвластна на нощния вятър,

все пак с ноктите

корени пускаш

в плесенясали келяви зидове,

клюнест лик

с кръгли очи,

сърцезастинала маска

от перата на белия пламък, недокоснат

от време и от пространство,

студено вее нощта

към старото селско стопанство,

в предния двор мъждив сбиротък,

шейни, товари, заснежени фенери,

в делвите смърт,

в каните яд,

Завѐтът пригвозден върху гредите.

Потайното под

лапите на канарите,

пролуката към нощта

смъртният страх,

като щипеща сол вложен в плътта.

Нека се спуснем

с езика на ангелите

към разбитите тухли на Вавилон.

1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.